<classify> WAZIRI Mkuu, Kassim Majaliwa ametangaza vita na watu wanaoteka watoto na kudai fedha na wakati mwingine kuwaua watoto hao.Akizungumza katika kikao na wajumbe wa Halmashauri Kuu ya Chama Cha Mapinduzi CCM Mkoa wa Kigoma alipoanza ziara ya siku nne mkoani humo jana, Majliwa amesema ameamua kulivalia njuga suala hilo na masuala ya ujambazi ambayo kwa kiasi kikubwa yanafanywa na wageni kutoka nje wilaya Kibondo na Kakonko.Katika kuhakikisha anaanza utekelezaji kwa vitendo wa suala hilo, anafanya ziara yake mkoani Kigoma kwa njia ya barabara ambako atapitia maeneo yenye matatzo hayo akienda mkoani Kagera.Waziri Mkuu alisema pamoja na utekaji wa watoto matumizi ya silaha, pia ni makubwa katika maeneo hayo hivyo anaanza mkakati wake kwa kuzungumza na wakimbizi wa Burundi katika kambi ya Nduta Wilaya ya Kibondo mkoani Kigoma na kwamba vitendo hivyo lazima vikomeshwe.Akizungumzia kilimo cha michikichi, alisema serikali imeamua Kigoma kuwa mkoa kiongozi katika kilimo cha michikichi na ziara yake inafuatilia maagizo yaliyotolewa katika utekelezaji wa mikakati mbali mbali ya kuinua zao hilo.Niliagiza kuwepo chuo kwa ajili ya uzalishaji mbegu naambiwa kimeshaanza sambamba na vitalu vya miche, upanuzi wa mashamba na kuhakikisha maeneo ya uzalishajii wa zao hilo yapo ya kutosha, amesema Waziri Mkuu.Amesema Serikali pia inataka kuvutia wawekezaji wakubwa katika zao hilo, lakini pia kuona wakulima wadogo wanapewa nafasi kushiriki kwenye kilimo cha zao hilo na wanapewa maeneo ya uzalishaji.Katika hatua nyingine, Waziri Mkuu amewataka viongozi wa CCM kudai taarifa za utekelezaji wa Ilani ya CCM kutoka kwa viongozi wa serikali katika vikao vya ngazi zote za uongozi.Alisema CCM ndiyo inayoongoza serikali kwa sasa hivyo ni wajibu kwa viongozi wa chama kupata taarifa za maendeleo ya utekelezaji wa shughuli za utekelezaji wa miradi ya wananchi ili kusemea maeneo ambayo bado hali ya utekelezaji wa miradi ya wananchi iko chini.Waziri Mkuu amesema lazima chama kipelekwe kwa wananchi na moja ya mambo hayo ni kuhakikisha inasimamia kwa karibu mipango ya kupeleka miradi hiyo na inatekelezwa.Majaliwa ambaye ni Mjumbe wa Kamati Kuu ya CCM alisema mwaka ujao ni mwaka wa uchaguzi hivyo viongozi wa chama hicho lazima wajipange kikamilifu kuhakikisha wanashinda ngazi zote za uchaguzi ikiwemo nafasi ya wenyeviti wa serikali za mitaa na vijiji katika uchaguzi wa mwaka huu.Akisoma taarifa ya mkoa, Mkuu wa Mkoa, Emmanuel Maganga amesema wamejipanga kusimamia utekelezaji wa maagizo yake ya kufufua zao la michikichi na kulifanya moja ya mazao makubwa Kigoma na nchini kwa jumla.  <topic>: kitaifa 